Preşedintele Parlamentului Ungariei o acuză pe Kovesi că e agent străin: Tovarăşul Ceauşescu ar fi mândru.
László Kövér, liderul Parlamentului Ungariei, a acuzat-o pe Laura Codruţa Kovesi, procurorul-şef al Parchetului European, că e agent străin, informează Hungary Today. Liderul Fidesz spune că numeroase apeluri telefonice au fost interceptate, ca urmare a unei colaborări între DNA şi Securitate. Guvernul ungar a refuzat să facă parte din structura Parchetului European, dar Kovesi le aminteşte că asta nu opreşte instituţia pe care o conduce să investigheze cazuri din Ungaria.
În timpul dezbaterii asupra pachetului de redresare economică a UE, László Kövér, liderul Parlamentului Ungariei, a acuzat-o pe Laura Codruţa Kovesi, procurorul-şef al Parchetului European, că e agent străin şi a spus că Ceauşescu ar fi mândru de ea dacă ar vedea-o. Kover o acuză pe Kovesi că şi-a câştigat renumele prin lansarea a zeci de anchete împotriva adversarilor politici, printre care şi primari maghiari. Liderul Fidesz a adăugat că sute de mii de apeluri telefonice au fost interceptate ca urmare a unei colaborări între DNA şi Securitate."Au fost acuzaţi complet pe nedrept, duşi de la familiile lor în zori în maşina unei unităţi de comandă. În acest timp, sute de mii de apeluri telefonice au fost interceptate ca urmare a unei colaborări între DNA şi Securitate. Ei bine, dacă tovarăşul Ceauşescu ar fi în viaţă, ar fi mulţumit dacă ar vedea ce fac în România", spune László Kövér, liderul Parlamentului Ungariei.